Kvinden var efter sigende om bord på ubåden torsdag aften. Ubåden sank fredag i Køge Bugt, og kun én person blev reddet i land.

En svensk kvinde er meldt savnet i forbindelse med den forliste ubåd Nautilus i Danmark.

Det bekræfter svensk politi i Skåne over for TV 2.

Dermed er dramaet om den danske ubåd langt fra ovre.

Svensk kvinde med om bord

Ubåden "Nautilus" er en af verdens største hjemmebyggede ubåde og var fredag morgen genstand for en eftersøgning ud for København med danske og svenske helikoptere, fly og skibe.

Den svenske kvinde formodes med om bord, da ubådens ejer, Peter Madsen, torsdag aften ved 20.30-tiden stævnede ud fra København.

Men da Peter Madsen blev reddet op af vandet i Køge Bugt for kort tid siden under en dramatisk redningsaktion, hvor hans ubåd sank kort tid efter, forsikrede han om, at han var alene, da den fredag løb ind i problemer.

- Jeg var bare på en øvetur, hvor jeg legede med forskellige ting på ubåden, og så opstod der en fejl, siger Peter Madsen til TV 2.

"Nautilus" er en af verdens største privatbyggede ubåde og er lavet af danske Peter Madsen. Foto: Torben Huss / Scanpix

Sat af torsdag aften

Det er kvindens svenske kæreste, der natten til fredag ved klokken 2.30 meldte hende savnet.

Forsvaret oplyser til TV 2, at Peter Madsen med egne ord satte hende af torsdag aften på Refshaleøen i København.

Vel ankommet i land fredag blev han kørt bort i en politibil, fordi han nu er i såkaldt søforhør.

Peter Madsen blev fragtet bort i en politibil. Københavns Politi siger til TV 2, at Peter Madsen ikke er anholdt.